РЕШЕНИЕ НА СЪВЕТА
от 22 октомври 2007 година
за отпускане на спешна държавна помощ от страна на властите на Румъния за преодоляване на последствията от сушата през 2006/2007 година в селскостопанския сектор
(2007/722/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 88, параграф 2, трета алинея от него,
като взе предвид искането на правителството на Румъния от 25 юли 2007 г.,
като има предвид, че:
(1)
На 25 юли 2007 г. Румъния представи на Съвета искане за вземане на решение в съответствие с член 88, параграф 2, трета алинея от Договора, като заяви, че планът ѝ да отпусне държавна помощ на румънските земеделски стопани, засегнати от голяма суша, с цел да им позволи да започнат отново производствения цикъл, е съвместим с общия пазар.
(2)
Румъния бе изправена пред най-тежката и дълга суша през последните шестдесет години поради липсата на валежи през зимата на 2006/2007 г. и пролетта на 2007 г. (под 350 mm/m2 от 1 септември 2006 г. до 31 май 2007 г.) и изключително високите температури през лятото на 2007 г.
(3)
Още преди продължителното засушаване през лятото на 2007 г. водните резерви на почвата вече бяха намалели значително в голяма част от територията на Румъния поради ускореното изпаряване на водата, причинено от по-високите от средните температури през зимата на 2006/2007 г. и пролетта на 2007 г.
(4)
Според оценката на въздействието на сушата върху пролетната и есенната реколта тя е причинила драстичен спад в производството както на зърнените, така и на фуражните култури, като се предвижда производството на зърнени култури за 2007 г. да не достигне дори 45 % от средните стойности за предходните години.
(5)
Румънските земеделски стопани в 34 от общо 42 окръга бяха тежко засегнати от продължителното засушаване, което нанесе на растениевъдството и животновъдството големи щети, възлизащи по предварителни изчисления приблизително на 1 200 милиона евро (3 878 млн. RON), без да се включва евентуалната печалба от продажбите на зърнени продукти.
(6)
Драстичният спад в доходите на засегнатите от сушата румънски земеделски стопани ги изправя пред сериозната опасност от липса на нужните за засаждането на есенната реколта и подготовката на сеитбата през пролетта на 2008 г. финансови средства.
(7)
Държавната помощ, която следва да се предостави, възлиза приблизително на 400 милиона евро (1 320 млн. RON) и ще облагодетелства между 250 000 и 300 000 земеделски стопани, обработващи приблизително 3 милиона хектара. Съответният размер на помощите ще бъде приблизително 150 EUR/ha за есенна пшеница, 120 EUR/ha за рапица и 130 EUR/ha за ечемик и други есенни култури.
(8)
Помощта ще бъде предоставена само по заявление на земеделските стопани, с определена цел - да започнат отново производствения цикъл (закупуване на семена, торове и пестициди). Румънската Агенция за плащанията ще наблюдава и контролира помощта, inter alia, като провежда проверки на място.
(9)
За да бъде ефективна държавната помощ, тя следва да бъде отпусната и предоставена за ползване на земеделските стопани във възможно най-кратки срокове.
(10)
До този момент Комисията не е предоставила становище относно характера и съвместимостта на помощта.
(11)
Следователно са налице извънредни обстоятелства, което прави възможно тази помощ да се приеме за съвместима с общия пазар чрез дерогация и единствено до степен, необходима за справяне с възникналото бедствено положение,
ПРИЕ НАСТОЯЩОТО РЕШЕНИЕ:
Член 1
Приема се за съвместима с общия пазар извънредната допълнителна помощ от румънските власти за селскостопанския сектор, възлизаща на не повече от 400 милиона евро.
Член 2
Адресат на настоящото решение е Румъния.
Съставено в Люксембург на 22 октомври 2007 година.